De Radikale Venstres Andreas Steenberg er overrasket, men glad over, at teltlejren i Thisted nu lukker.

Det er altid rart, når sund fornuft sejrer. Sådan lød det fra De Radikales Andreas Steenberg, da han fredag modtog nyheden om, at teltlejrene i både Herning og Thisted lukker ned og tømmes helt inden den 1. oktober i år. Det skriver TV MIDTVEST. Selvom nyheden klinger godt i hans ører, så kommer den som noget af en overraskelse. - Vi er egentlig meget overrasket over det, fordi Inger Støjberg sagde det modsatte i søndags, men vi synes, det er sund fornuft at lukke dem, for de er dyre og dårlige, så der er ingen grund til at have dem, siger Andreas Steenberg, De Radikale Venstre. I begyndelsen af ugen kaldte De Radikale Inger Støjberg i samråd, efter at TV MIDTVEST søndag kunne fortælle om forholdene på asylcentret i Thisted og om lederen, som havde opsagt sin stilling. - Drop teltlejrene og brug nogle af de lejre, vi har i forvejen, lød opfordringen fra Andreas Steenberg. På asylcentret i Thisted er der mellem 150 og 200 ledige pladser, så der skulle gerne være plads til asylansøgerne fra teltlejren der. Sidste år kom der 21.000 asylansøgere til Danmark. I år har der ind til nu været 4.700.